Spaniel Pont-Audemer

Spaniel Pont-Audemer ialah satu baka gundog jarang Perancis. Ia berasal dari abad kesembilan belas daripada baka-baka spaniel air berlainan, dan mengambil peranan seter dalam perburuan lebih daripada peranan tradisional spaniel. Ikutan Perang Dunia Kedua, bilangan baka ini menurun dengan sangat rendah sehingga kelab baka ini membuat keputusan untuk mengizinkan pembiakbakaan silang dengan baka-baka lain kerana ketakutan bahawa ternakan tersedia akan terlebih membiak baka secara dalam. Pada tahun 1980, kelab baka ini digabungkan dengan kelab baka spaniel Picardie.

Sejarah
Baka ini didakwa telah dikembangkan di rantau Pont-Audemer di Perancis pada abad kesembilan belas. Walaupun asal usul baka ini tidak diketahui, ternakan daripada kedua-dua spaniel air Inggeris dan spaniel air Ireland dianggap mungkin telah memainkan peranan dalam kandungan asli baka ini. Pada awal abad ke-20, di luar Perancis, ia dianggap lebih berguna sebagai seter daripada melakukan kerja tipikal jenis spaniel.

Bilangan baka ini tidak pernah besar dan begitu sedikit contoh wujud selepas Perang Dunia Kedua sehingga pada tahun 1949 Presiden kelab baka spaniel Pont-Audemer di Perancis mengizinkan agar baka lain, termasuk spaniel air Ireland, membiak secara bersilang dengan populasi sedia ada untuk mengurangkan risiko pembiakan dalam terhadap sebilangan kecil spaniel Pont-Audemer yang tersisa. Walau bagaimanapun, populasi baka ini kekal rendah dan pada tahun 1980 atas saranan Société Centrale Canine, kelab baka spaniel Pont-Audemer digabungkan dengan kelab baka spaniel Picardie.

Spaniel Pont-Audermer diiktiraf oleh Persekutuan Kinologi Antarabangsa, iaitu persatuan kenel antarabangsa. Ia diiktiraf di Amerika Syarikat oleh United Kennel Club, dalam Kumpulan Gundog kelab itu. Pejabat pendaftaran baka lain yang mengiktiraf spaniel Pont-Audemer termasuk Continental Kennel Club, International Canine Kennel Club, dan American Rare Breed Association.

Perihal
Spaniel Pont-Audemer ialah anjing bersaiz sederhana yang seberat  dan berdiri setinggi sekitar  pada paras kelasa. Ia berbeza daripada kebanyakan baka anjing sukan di Amerika Syarikat dan di United Kingdom dari segi panjangnya dan keruncingan muncungnya. Lapis bulu spaniel Pont-Audemer adalah keriting atau, sekurang-kurangnya, agak beralun, tetapi licin di sekeliling muka. Corak paling lazim ialah perang dan putih kemerah-merahan tetapi lapis bulu perang padu juga dapat diterima. Kedua-dua corak lapis bulu dapat mempunyai "kilatan daun mati" merah-perang. Tanda-tanda hitam atau sawo matang merupakan kecacatan. Bulu pada muka adalah pendek. Toncet dapat mengambil masa sehingga lima tahun untuk terbentuk sepenuhnya. Kebanyakan spaniel Pont-Audemer mempunyai ekor terpotong. Ekor yang dibiarkan utuh biasanya cukup berjumbai seperti yang pada seter, walaupun terdapat juga spaniel Pont-Audemer yang mempunyai "ekor tikus" berbulu pendek seperti yang pada spaniel air Ireland.

Perangai
Walaupun tahan lasak, serta rajin, baka ini mempunyai trait tipikal spaniel iaitu mudah dilatih, lemah lembut, dan penyayang. Anjing ini diketahui mempunyai kualiti suka berseronok dan di Perancis dikatakan sebagai le petit clown des marais (badut kecil rawang).

Spaniel Pont-Audemer biasanya terdapat dalam persekitaran gundog pekerja dan jarang dibela sebagai haiwan peliharaan keluarga semata-mata. Anjing ini pakar sebagai anjing air. Pada permulaan abad ke-20, ia dihargai kerana kegunaannya dalam pemburuan itik liar sama ada di dalam air atau dalam keadaan berawang. Ia kekal digunakan di Perancis dalam pelbagai rupa bumi dan digunakan untuk pemburuan arnab atau pheasant.

Kesihatan
Alopesia telah dilaporkan pada spaniel Pont-Audemer dan muncul pertama kali pada usia antara tujuh dengan lapan belas bulan. Kawasan telinga dan hidung terutamanya terjejas. Biopsi pada haiwan terjejas menunjukkan bahawa kerosakan pada sarung akar dan penggumpalan pigmen pada batang bulu merupakan punca utama untuk keadaan itu. Ujian yang dijalankan menolak punca berkaitan dengan endokrin seperti hipertiroidisme.

Lihat juga
 Senarai baka anjing

Catatan

Rujukan

Pautan luar



Kategori:Baka anjing
Kategori:Baka anjing berasal dari Perancis
Kategori:Baka FCI
Kategori:Baka anjing jarang
Kategori:Spaniel